उत्तर: मैं समझता हूं सबसे बड़ा संकट सांप्रदायिकता का है। सांप्रदायिक ताकतें आज सत्ता में हैं। उन्होंने भारत की सम्मिश्र संस्कृति और मूल्य व्यवस्था के लिए खतरा पैदा कर दिया है। भविष्य में सांप्रदायिक ताकतें कमज़ोर ही होंगी ऐसी मुझे आशा तो है पर सत्ता में आकर वो नुकसान ज़रूर कर जाती हैं। जैसे क्रिस्तानों पर हमले, पाठ्यक्रमों को बदलना। लंबे समय तक यह खतरा बना रहेगा, क्योंकि इससे एक सांप्रदायिक 'माइंड सेट' ही पैदा होगा। आई.सी.एच.आर. जो इतिहास पर शोध का काम करती है और इतिहासकारों की महत्वपूर्ण संस्था है, में आर.एस.एस. के लोग भरे गए। आई.सी.एस.एस.आर में, जो सामाजिक शोध की बॉडी है में ऐसे लोग भरे गए। इससे हमारे समाज विज्ञानों, इतिहास को जो नुकसान पहुंचेगा, उसका अंदाज मुश्किल है। ग़रीबी, बेरोज़गारी भी बढ़ती जा रही है। यह भी बुनियादी प्रश्न हैं इंसान के जीवन के, भारत में आर्थिक संकट बना हुआ है, पर अफ़सोस यह कि बेकार के प्रश्न प्रधान हो गए है, बुनियादी प्रश्न पीछे रह गए हैं।